En 28-årig mand fra Hjørring-området fik en relativt mild dom, efter han mandag var for Retten i Hjørring, sigtet for at at have børneporno på sin computer og sin mobiltelefon. Det oplyser anklager ved Nordjyllands Politi Peter Rask. Manden var sigtet for at have 139 billeder med pornografisk materiale af personer under 18 år, fordelt på sin computer og mobiltelefon og have delt to af billederne videre på internettet. Det éne af billederne havde han delt på hjemmesiden chatstep.com i en chatgruppe ved navn "Pedo room". - Han tilstod alle anklager og blev kendt skyldig i alle forhold. Han blev idømt 60 dages betinget fængsel med vilkår om samfundstjeneste, siger Peter Rask. Anklageren forklarer, at de 60 dages betinget fængsel er en relativt mild dom, da Højesteret ellers havde idømt en mand ubetinget fængsel for en lignende sag i 2017. - Jeg havde lænet mig op ad sagen fra Højesteret og regnede med, at manden blev idømt det samme. Men dommeren lagde vægt på, at manden kun havde delt to af billederne, og at han ikke var tidligere straffet. Dommeren forklarede dog også den tiltalte, at han lå meget tæt på grænsen til en ubetinget dom, siger Peter Rask. Anklageren kan ikke sige præcist, hvordan manden blev opdaget af politiet, men forklarer, at politiet holder øje på nettet, og at internetudbyderen kan have anmeldt manden.

Opsummering:
En 28-årig mand fra Nordjylland fik 60 dages betinget fængsel, dømt for at have været i besiddelse af børneporno.